| 2. juli 2019 |
| --- |
| Sagsnr.  2019-0113939  Dokumentnr.  2019-0113939-4  Sagsbehandler  Nikoline Haugaard Jensen |
| Center for Socialpolitik og Udvikling  CSU - Voksne og Udvikling  Bernstorffsgade 17  1577 København V  EAN nummer  5798009683052 |

| Center for Socialpolitik og Udvikling  Socialforvaltningen | |
| --- | --- |
| Dagsorden | |
| Mødedato | 15. maj 2019 |
| Tid | Kl. 15.00-17.00 |
| Sted | Rådhuset, stuen, værelse 8 |
| Mødedeltagere | Lisbeth Fog (Center Nørrebro), Bjarne Ove Nielsen (SIND), Birgitte Janischefska (Bedre Psykiatri), Sine Møller Sørensen (ADHD Storkøbenhavn), Lizzie Sørensen (SIND), Livia Winther (Center City), Knud Fischer-Møller (Hovedstaden SPOR) Jacob Wettergreen (URUS), Nanna Schmidt (URUS), Eva Stokbro Jensen (Socialforvaltningen), Nikoline Haugaard Jensen (Socialforvaltningen, ref.) |

# Referat af Dialogforum den 15. maj 2019

**1. Velkomst**

Eva byder velkommen til årets andet møde i Dialogforum. Hun fortæller, at socialborgmesteren desværre er forhindret i at deltage i mødet pga. andre møder. Det er dog besluttet at gennemføre mødet, da Dialogforum kun har fire møder om året.

Eva takker Dialogforum for at deltage i Socialforvaltningens workshop om indretningen af de socialpsykiatriske botilbud, der skal opføres i de kommende år. Eva fortæller endvidere, at Dialogforum i dag har ønsket at tale om besparelserne i socialpsykiatrien henholdsvis misbrugsbehandling.

Mødet indledes med temaet om misbrugsbehandling, og Dialogforum har derfor fået besøg af Jacob og Nanna fra URUS. URUS er et tilbud i Socialforvaltningen om rusmiddelbehandling til borgere på socialpsykiatriske botilbud, og URUS arbejder opsøgende på botilbuddene.

**2. Godkendelse af dagsorden**

Eva spørger, om Dialogforum kan godkende dagsordenen til dagens møde. Dialogforum bekræfter, at de kan godkende dagsordenen.

Sine siger, at der gerne må lægges pauser ind i dagsordenener fremover. Eva siger, at det tages med i referatet, og at sekretariatet vil se på, om det kan lade sig gøre, men at dagsordenerne til møderne typisk er meget pressede.

**3. Godkendelse af referat**

Eva spørger, om Dialogforum kan godkende referatet fra mødet den 4. marts 2019.

Livia siger, at hun skal skrives på deltagerlisten til mødet.

Lizzie siger, at det af referatet fremgår, at socialborgmesteren siger, at det er uheldigt med store botilbud, og at man er ved at opføre flere nye botilbud. Det fremgik imidlertid af workshoppen om indretningen af de nye botilbud, at man ikke ville lave mindre botilbud.

Eva siger, at det er vanskeligt at opføre mindre botilbud i København – både fordi det er vanskeligt at finde byggegrunde, og at det er en udfordring at få mindre tilbud til at løbe rundt økonomisk.

Lizzie siger, at referatet godt kan give indtryk af, at der er et løfte om, at der skal bygges mindre tilbud.

Eva svarer, at referatet afspejler, at forvaltningen også ønsker mindre botilbud.

Bjarne siger, at der går rygter om, at man vil opføre botilbud som højhuse. Det vækker bekymring, da man har set, hvordan det er gået med altaner på Robert Jacobsens Vej.

Eva siger, at forvaltningen vil undersøge, om der skal opføres botilbud i højhuse.

[Svar fra sekretariatet: Der er ikke pt. planer om at opføre nogle af de nye botilbud som højhuse].

**4. Orientering om rådssag**

Eva fortæller, at Socialudvalget den 24. april 2019 har behandlet en sag om Socialforvaltningens betjening af de centrale råd. De centrale råd er Handicaprådet, Udsatterådet, Frivilligrådet og Dialogforum.

Socialudvalget havde på mødet en drøftelse af den nuværende betjening og har i den forbindelse bestilt en ny sag med forslag til, hvordan den politiske deltagelse skal foregå fremover, og hvordan de nuværende ressourcer til betjeningen af nogle af rådene kan bruges fremover.

Eva fortæller, at forvaltningen nu arbejder på en ny sag, og at Dialogforum og de andre råd vil blive inddraget og have mulighed for at drøfte den. Sagen skal forventeligt forelægges Socialudvalget i oktober i år, og Dialogforum vil se den inden.

Bjarne spørger, om Dialogforum får mulighed for at komme med deres holdninger til sagen. Eva bekræfter.

**5. Tema om misbrugsbehandling**

Eva fortæller, at Jacob og Nanna fra URUS vil holde et oplæg om, hvordan de arbejder med rusmiddelbehandling i socialpsykiatrien. URUS er en forkortelse for udgående rusmiddelbehandling.

Jakob og Nanna fortæller, at URUS hører under Rusmiddelenheden i Socialforvaltningen, og at teamet består af 8 medarbejdere samt en antropolog og udviklingsmedarbejder. Teamet kommer ud på tilbud under alle fire socialpsykiatriske centre i København.

De fortæller, at målgruppen for tilbuddet er beboere på de socialpsykiatriske botilbud. Konkret skal beboerne have en psykisk sygdom og et problematisk forbrug af rusmidler, og de skal ikke kunne modtage et ordinært ambulant tilbud om rusmiddelbehandling. URUS henvender sig altså til de beboere, der ikke selv kan opsøge et tilbud om rusmiddelbehandling. Medarbejderne i URUS sondrer derfor mellem de beboere, der kan opsøge et behandlingstilbud, og dem, der ikke kan.

Sine spørger, om beboerne ikke skal være i stand til at *opsøge* tilbuddet, eller om de ikke skal være i stand til at *følge* en behandling?

Nanna svarer, at det i definitionen er ment som dem, der ikke kan opsøge det Eksempelvis ikke kan ramme åbningstiden på behandlingsstedet eller komme frem til tilbuddet.

Jacob og Nanna fortæller, at det desuden er en forudsætning, at borgerne selv ønsker at have kontakt til URUS. Det er vigtigt, at beboerne selv ser URUS som et relevant tilbud og have lyst til det. Borgerne må derfor ikke være under pres for at deltage. De skal selv have et ønske om forandring.

Bjarne siger, at det må være en udfordring at fastholde kontakten til en borger, der kom til URUS frivilligt, men som senere oplever, at det er svært at være i behandling og fastholde motivationen.

Nanna bekræfter og siger, at de netop bruger meget energi på den del.

Jakob og Nanna viser en video, hvor der medvirker tre borgere, der er tilknyttet URUS.

Bjarne siger, at han lagde mærke til, at der i videoen blev sagt, at det var svært at være sammen med andre misbrugere.

Jacob svarer, at det er en udfordring for beboerne at være sammen med andre, der også misbruger. Det kan udgøre en fristelse – især når borgerne kommer tilbage fra indlæggelser.

Bjarne spørger, hvad de gør for at håndtere udfordringen.

Nanna siger, at der kan være en fordel for URUS i at samle indsatsen på nogle specialiserede botilbud. For URUS giver det mening at kunne bidrage til at opkvalificere personale, der udelukkende arbejder med borgere med dobbeltdiagnoser. Det er fordelen ved at lave specialiserede tilbud til borgere, der også har et misbrug.

Knud spørger, om URUS gør brug af peers eller medarbejdere med brugererfaringer?

Jakob siger, at det vigtigste for URUS er, at medarbejderne har behandlererfaringer og erfaring med at arbejde med målgruppen.

Sine spørger, om Sct. Hans er det eneste sted, hvor man kan sende folk i behandling?

Jacob siger, at borgerne også kan komme på de særlige pladser i Frederikssund.

Nanna fortæller, at URUS udspringer af et tidligere projekt fra 2014-2017, hvor man afprøvede en ny samarbejdsform for misbrugsbehandling. Det daværende team blev kaldt Fællesteamet og arbejdede på botilbuddet Sundbyhus. I løbet af projektet kunne man se, at der var et stigende behov for udgående rusmiddelbehandling, og derfor opstod URUS vol. 1. Siden har forvaltningen udviklet på indsatsen løbende.

URUS er kun et kommunalt tilbud, dvs. der er ikke regional deltagelse i teamet. I 2017 blev Fællesteamet og URUS vol. 1 slået sammen til det nuværende URUS. URUS har nu indgået samarbejdsaftaler med alle fire socialpsykiatriske centre i forvaltningen. Aftalerne skal være med til at sikre bedre sammenhæng mellem de forskellige tilbud.

Sine spørger, hvordan samarbejdet fungerer i forvaltningen?

Jakob fortæller, at cheferne i de forskellige enheder mødes løbende. Derudover er der lokale samarbejdsfora. URUS mødes også med de lokale ledelser og drøfter konkrete problematikker.

Sine spørger, om det er muligt at få en borger ind i et rigtig behandlingstilbud, hvis vedkommende er motiveret. URUS er et fint tilbud, men det er ikke ”rigtig” rusmiddelbehandling, og det får ikke borgerne væk fra et miljø, hvor der er adgang til rusmidler.

Jakob svarer, at målet med URUS heller ikke nødvendigvis er, at borgerne helt ophører med sit misbrug. Målet kan også være at mindske misbruget, men hvis borgerne ønsker at blive misbrugsfri, er det selvfølgelig målet, der arbejdes efter.

Nanna fortæller, at der også ligger københavnske botilbud uden for Københavns kommunegrænse, og at URUS i de tilfælde samarbejder med de kommuner, hvor botilbuddene ligger, om misbrugsbehandling. Årsagen er, at det er borgerens hjemkommune (hvor botilbuddet ligger), der har opgaven omkring misbrugsbehandling, selvom borgeren kommer fra Københavns Kommune.

URUS har opstillet en række mål for deres indsats:

Borgerrettede mål:

* Flere borgere på de socialpsykiatriske botilbud modtager et relevant tilbud om rusmiddelbehandling
* Flere borgere stabiliserer, reducerer eller ophører deres misbrug
* Borgernes generelle trivsel og livskvalitet øges gennem borgerens recoveryproces.

Organisatoriske mål:

* Der udvikles en sammenhængende indsats mellem botilbud og udgående rusmiddelbehandling.
* Medarbejderne på tværs får øget kompetence til samarbejde om rusmiddelbehandling af borgere med en samtidig psykisk lidelse.

De organisatoriske mål skal være med til at skabe bedre sammenhæng i tilbuddene/indsatsen.

Bjarne spørger til sammensætningen af teamet, og om der er også er socialrådgivere i teamet.

Nanna fortæller, at teamet bl.a. består af sygeplejersker, pædagoger og socialrådgivere. Socialrådgiverne bidrager med deres faglighed, men er ikke sagsbehandlere.

Jacob og Nanna beskriver URUS’ kerneopgave, som er delt op i følgende tre dele:

* Behandling
  + Differentieret beboergruppe
  + Motiverende forløb
  + Behandlingsforløb

* Kompetenceudvikling
  + Medarbejdere
  + Sparring, fællesmøder, undervisning
* Samarbejde
  + Socialpsykiatrien
  + Psykiatrien
  + Egen læge, BCV mv.
  + Dialog og koordination
  + Koordinerende Indsatsplaner / Netværksmøder

Jacob og Nanna fortæller, at de ift. behandling særligt har fokus på det motiverende forløb. De bruger meget tid på den del, fordi mange borgere har brug for et tilbud, men har svært ved selv at se deres behov. De samarbejder derfor med botilbuddet og særligt borgernes kontaktpersoner om at motivere borgerne. En del af deres arbejde er netop at lære kontaktpersoner, hvordan de kan motivere til behandling og taler med borgerne om misbrug.

URUS arbejder generelt med at have en anerkendende dialog med borgerne og taler åbent med dem om deres misbrug. Jacob og Nanna fortæller, at nogle borgere i starten synes, at det er underligt at blive spurgt om, hvad de har taget eller skal tage, fordi de ikke er vant til at blive spurgt om deres misbrug på den måde. URUS’ udgangspunkt er, at borgerne som regel har en god grund til at tage de rusmidler, som de gør, og det er vigtigt at forstå bevæggrunden bag det for at arbejde med behandling. URUS oplever generelt, at mange borgere gerne vil tale om rusmidler og indtag.

URUS bruger også tid på at lære personalet på botilbuddene om forskellige stoffer og deres virkning samt remedier til at tage stoffer med. De sparrer også med personalet om, hvordan de kan støtte den enkelte borger.

Lisbeth Fog spørger, om URUS gør noget for at understøtte borgere med misbrug i at være sammen med borgere, der ikke har et misbrug?

Nanna svarer, at social færdighedsbehandling er del af behandlingen på botilbuddet. De arbejder også med selve miljøet på et botilbud, hvor der er borgere med misbrug. En del af det kan være, hvordan man skærmer borgere, der ikke har et misbrug fra borgere med misbrug.

Bjarne siger, at der kan indgå fortrolige oplysninger i URUS´ samtaler med borgerne. Hvordan håndterer de det?

Jacob siger, at det kan være dilemmafyldt. Når borgerne takker ja til at indgå i behandling hos URUS, underskriver de samtykkeerklæringer. Der kan dog være gråzoner, for borgerne skal have tillid til medarbejderne og vide, at medarbejderne ikke går videre med nogle informationer, så der skabes en behandlingsalliance. Hvis de får kendskab til vold eller lignende, går medarbejderne dog altid videre med det. Medarbejderne i URUS vil ofte også tale med kontaktpersonerne om de forskellige informationer.

Jacob og Nanna fortæller, at det, der adskiller URUS fra resten af systemet, er den motiverende indsats ift. behandlingsindsatser. URUS har en opgave i at synliggøre deres tilbud og opsøge borgerne. Det gøres typisk ved at opsøge borgerne sammen med kontaktpersonerne på botilbuddet. URUS gør også meget ud af afdramatisere deres rolle, så borgerne gerne vil snakke med dem.

Nanna fortæller, at en årsag til, at mange i socialpsykiatrien ikke kommer i rusmiddelcentrene, kan være, at det er svært for mange med en psykisk lidelse og et samtidigt misbrug at følge reglerne og føle sig rummet i tilbuddet. URUS skal forsøge at nå de borgere. Nogle gange møder URUS borgere, der aldrig har taget stilling til, om et liv uden rusmidler eller med et mindre misbrug er noget for dem. Derfor har de den motiverende indsats. Man bliver indskrevet i deres indsats, og den holdes åben derefter. Behandlerne noterer løbende, hvordan det går, og der er mulighed for at trække data ud, så man kan følge udviklingen.

Bjarne spørger, om URUS er underlagt samme dokumentationskrav som resten af socialpsykiatrien?

Jakob fortæller, at URUS arbejder med langt færre fokusområder end resten af socialpsykiatrien. De dokumenterer ud fra behandlingsplanen og kun på misbrugsdelen.

Knud spørger, hvor behandlingen foregår?

Jakob siger, at behandlinger foregår i borgernes bolig på botilbuddene. URUS er pt. på 11 tilbud på de fire socialpsykiatriske centre. På en række tilbud kommer URUS én medarbejder pr. tilbud, mens de på andre tilbud er to medarbejdere, fordi der er et krav om, at de skal være auditiv og/eller visuel kontakt med hinanden. Medarbejderne kommer fast på det samme tilbud.

Eva fortæller, at socialpsykiatrien både har botilbud inden for og uden for kommunegrænsen. For de tilbud, der ligger i en anden kommune, er det den pågældende kommune, der har behandlingsansvaret. URUS fungerer derfor som brobygger til placeringskommunens behandlingsindsatser.

Jacob og Nanna fortæller, at URUS forsøger at være synlige og opsøgende på botilbuddene. De bliver ved med at komme og har stor fleksibilitet ift. at opsøge borgerne, når det passer borgerne bedst. De forsøger også at være synlige til fælles arrangementer på botilbuddene. De arbejder generelt på at gøre borgerne trygge ved dem. De har derfor også et stort samarbejde med kontaktpersonerne på tilbuddene. Når borgerne bliver visiteret til et botilbud, hvor URUS kommer, bliver de også gjort opmærksomme på det.

Jacob og Nanna fortæller, at borgerne kan have flere gode grunde til at tage forskellige stoffer. Det kan blandt andet handle om rusen og den direkte effekt af det. Derudover kan stofferne for nogle være symptomdæmpende (fx pga. angst, stemmer eller et behov for mere energi). Det kan også skyldes en fysisk og psykisk afhængighed, sociale fællesskaber eller, at rusmidler tages som et middel mod ensomhed, kedsomhed mv.

De fortæller også om URUS’ fortolkning af skadesreduktion. Skadesreduktion er ikke at forholde sig passivt til misbruget, men arbejde på, at de negative sider af afhængigheden minimeres og at der derved banes vej for et ønske om forandring

URUS anvender en bred vifte af metodiske tilgange, men nedenstående er de mest brugte:

* Kognitiv tilgang
* Løsningsfokuseret tilgang
* Narrativ tilgang
* Mentaliseringsbaseret tilgang
* Systemisk tilgang

Der er altså tale om en eklektisk metodetilgang. Det er vigtigt, at man i URUS kan skifte mellem tilgangene.

Jacob og Nanna præsenterer tal for antallet af borgere i behandling. Der har været en lille nedgang i tallene, og derfor skal URUS til at se på, hvad der kan være årsagen til det.

Bjarne siger, at peers kan være en mulighed for at få URUS ud til flere. Peers kan hjælpe borgerne til at se sig selv i tilbuddet.

Sine spørger til, hvordan URUS oplever kokainforbruget (fixere) på botilbud?

Jacob siger, at det er meget forskelligt, hvilke stoffer der tages. På nogle tilbud er det fx hash og alkohol, der fylder, mens der er nogle, der ryger på andre tilbud. Generelt er det dog hash og alkohol, der fylder mest.

Birgitte spørger til, hvordan URUS samarbejder med pårørende. Pårørende kan være med til at formidle tilbud til borgerne på samme måde som personalet.

Nanna svarer, at de pårørende kan være relevante at inddrage. Mange borgerne har dog et meget begrænset netværk.

Lizzie spørger til URUS’ samarbejde med behandlingspsykiatrien.

Jacob siger, at URUS har et rigtig godt samarbejde med dem på de botilbud, hvor behandlingspsykiatrien er til stede, og hvor de kan lave integreret behandling. Det er dog en opgave at få samarbejdet, og de forsøger så godt som muligt.

Knud spørger til medarbejdernes baggrund og sammensætning.

Nanna fortæller, at teamet både rummer pædagoger, socialrådgivere og sygeplejersker.

Jakob supplerer, at alle medarbejdere laver det samme, selvom de har forskellig uddannelsesbaggrund.

Bjarne spørger til sammenhængen mellem URUS og den medicinske behandling, som borgerne modtager. Det er ikke altid, at medicinen er hensigtsmæssig ift. et misbrug, og noget medicin kan føre til misbrug eller være et misbrug i sig selv.

Nanna siger, at de drøfter det med regionen. De samarbejdet pt. med regionens botilbudsteam om et tværsektorielt forsøg på integreret behandling, hvor der både ses på medicinen og misbruget. I de situationer er der muligheder for at tale om, hvordan medicinen påvirker borgeren og skaber en evt. lyst til rusmidler.

Lizzie spørger til, om projektet kan blive udvidet til borgere i egen bolig?

Jacob siger, at det kunne være relevant, da der sidder mange borgere med misbrug i egen bolig. De får i dag også henvendelser fra boligrådgivere, men det nuværende opdrag er botilbuddene.

Nanna siger, at hun godt kender til problematikken. Der er dog kun 8 behandlere i URUS pt., og der er mange borgere i målgruppen på botilbud.

Knud spørger til URUS’ opfattelse af diagnoser, da de anvender mere terapeutiske tilgange. Han vil tale for, at man inddrager brugerne mere.

Nanna siger, at de ikke arbejder med diagnoser, men tager udgangspunkt i borgernes eget ønske om forandring mv.

Eva runder af og takker for spændende oplæg og mange gode spørgsmål.

Der kan findes mere information om URUS på deres hjemmeside:

<https://rusmiddelbehandling.kk.dk/artikel/urus-udgaaende-rusmiddelbehandling>

**6. Tema om besparelser i socialpsykiatrien**

Eva fortæller, at Dialogforum også har ønsket at tale om besparelserne i socialpsykiatrien i dag. Hun fortæller endvidere, at hun vil starte med at give en kort status på materialet til budgetforhandlinger for 2020. Dialogforum har tidligere ifm. fællesmødet med Socialudvalget og de andre råd i februar set forslagene til en række effektiviserings- og investeringsforslag på de forskellige målgruppeområder. Dialogforum afgav efterfølgende bemærkninger til de forskellige forslag.

Eva forklarer, at Socialudvalget den 6. marts 2019 behandlede effektiviserings- og investeringsforslag. Det resulterede i, at nogle forslag blev taget ud af det samlede materiale, mens andre er vedtaget.

Eva understreger, at nogle af de forslag, der nu er taget ud, kan blive aktuelle igen, hvis der skal findes finansiering til nogle af de tilbud og indsatser, som pt. kun har midlertidig bevilling og derfor udløber i år.

Socialudvalget vedtog følgende forslag på socialpsykiatriområdet:

* SI01: Udvidelse af KBH-modellen
* SI02: Styrket myndighedsindsats (flere sagsbehandlere til at varetage opgaver for beboere på botilbud)
* SI03: Beskyttet beskæftigelse som integreret del af tilbudsviften (er nu blevet til et effektiviseringsforslag i stedet for et investeringsforslag)
* SI04: Omlægning af botilbud til borgere med psykiske lidelser (fortroligt forslag)

Derimod er der sket ændringer i SI05, som var det store forslag om at spare på aktivitets-og samværstilbuddene. Det er blevet nedskaleret og ændret til et effektiviseringsforslag, så besparelsen nu er på 3 mio. kr. Det betyder, at der ikke er nogle aktivitets- og samværstilbud, der skal lukkes.

Eva giver også en status på de forslag på udsatteområdet, som Dialogforum var optaget af:

* Investeringsforslaget UD01 (tilpasninger på rusmiddelområdet) er ikke gået igennem.
* Effektiviseringsforslaget UD02 (afvikling af tværgående psykologindsats) er heller ikke gået igennem.

Livia spørger til forslaget om at spare på rengøring i hjemmeplejen. Eva lover, at sekretariatet undersøger status på forslaget.

[Svar fra sekretariatet: Der var udarbejdet to forslag på besparelser på rengøring i hjemmeplejen. Begge forslag var udarbejdet i samarbejde med Sundheds- og Omsorgsforvaltningen, og Sundheds- og Omsorgsudvalget vedtog ikke besparelserne. Forslagene er derfor bortfaldet og ikke behandlet i Socialudvalget).

Bjarne spørger til status på Muhabet.

Eva siger, at hun ikke mener, at der er lavet spareforslag på tilbuddet, men der kan være udløb, hvis de har fået en midlertidig bevilling. Sekretariatet vil undersøge status.

[Svar fra sekretariatet: Muhabet er et selvejende samværstilbud for borgere med psykiske lidelser med en anden etnisk baggrund end dansk og har eksisteret siden 2003. Projektet har fået finansiering fra budgetaftale 2016 til 2019. Bevillingen udløber dermed med udgangen af 2019. Der er til budgetforhandlingerne for 2020 udarbejdet et budgetnotat, som politikerne kan vælge at vedtage ved budgetforhandlingerne. Muhabet drives i dag for midlerne fra Københavns Kommune og andre puljer, fonde mv.]

Bjarne siger, at Dialogforum gerne vil inddrages tidligere i budgetprocessen.

Eva svarer, at der pt. arbejdes på en sag til Socialudvalget, hvori det beskrives, hvordan inddragelsen kan ske tidligere.

Sine siger, at hun gerne vil mødes med Økonomiudvalget.

Lisbeth Fog spørger til, hvor langt forvaltningen er med specialiseringen af botilbuddene i socialpsykiatrien.

Eva siger, at det foregår flere forskellige specialiseringer, og at de alle er en del af omstillingen. Eva siger, at sekretariatet vil sende den seneste status på omstillingsplanen ud til Dialogforum.

Sine spørger til et brev fra socialborgmesteren og direktion om økonomiske udfordringer.

Eva fortæller, at forvaltningen har skrevet et brev om de økonomiske styringsudfordringer, som forvaltningen oplever. Det skyldes bl.a. private tilbud med høje priser og rette til anonym behandling. Eva foreslår, at Dialogforum får mere information om styringsudfordringerne.

Knud siger, at han vil henlede opmærksomheden på voksne med senfølger af seksuelle overgreb. SPOR har lavet et notat om det offentliges forpligtelser for disse borgere. Der mangler meget viden på området. Der er i dag nogle forpligtelser, som kommunerne ikke lever op til. Der findes i dag nationalt tre centre med tilbud til borgere med senfølger. De tilbud, der gives i centret i øst, er meget begrænsede. Der er bl.a. strenge kriterier for visitationen til stedet, og de har et ringe samarbejde med kommunen.

Eva siger, at Knud gerne må sende notatet til sekretariatet, som kan sende det rundt til resten af Dialogforum.

**7. Eventuelt og næste møde**

Eva fortæller, at hun afslutningsvist vil komme med en enkelt orientering. Sine har tidligere på Dialogforums møder spurgt til, hvad der skal ske med Netværkets lokaler efter, at det i forbindelse med budgetforhandlingerne blev besluttet at nedlægge tilbuddet.

Socialforvaltningen har siden undersøgt, om lokalerne kunne bruges til andre formål, og det er nu besluttet, at lokalerne skal bruges til en midlertidig genhusning af 10 unge beboere fra botilbuddet Thorupgården, som skal fraflytte deres boliger i forbindelse med en helhedsrenovering af Thorupgården. De øvrige beboere på Thorupgården genhuses midlertidigt i Kirsebærhaven Plejehjem, som pt. står tomt.

Eva fortæller desuden, at næste møde er planlagt til den 26. august kl. 15-17. Der er bl.a. et tema på mødet om recovery og implementering af det i forvaltningen.

Bjarne fortæller, at man på Sundbygårdsvej har valgt at skære de måltider fra, som ikke har hjemmel i lovgivningen.

**8. Afrunding**

Eva runder og takker for spændende input og et godt møde.